Broj: 711-I-2245-P-392/22-02-24

Zagreb, 21. listopada 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka, Tatijane Vučetić i Tončice Božić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Branke Šimanović, pročelnice u Upravnom odjelu za poslove Skupštine, pravne i opće poslove u Sisačko-moslavačkoj Županiji,** za davanjem očitovanja Povjerenstva,na 191. sjednici održanoj dana 21. listopada 2022.g. daje sljedeće

**OČITOVANJE**

1. **Sukladno odredbi članka 17. stavka 1. ZSSI-a, gradonačelnici, općinski načelnici i njihovi zamjenici mogu istodobno uz obnašanje navedene dužnosti biti članovi Županijske skupštine Sisačko-moslavačke županije, ali ukoliko primaju plaću za obnašanje neke od ovih dužnosti, sukladno odredbi članka 16. stavka 1. ZSSI-a, nemaju pravo na naknadu za rad u istom predstavničkom tijelu, osim prava na naknadu stvarno nastalih putnih i drugih opravdanih troškova.**
2. **Sukladno odredbi članka 17. stavka 1. ZSSI-a predsjednici uprava trgovačkih društava u kojima jedinice lokalne i područne (regionalne) samouprave imaju većinski udio u vlasništvu te koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave** **ne mogu istodobno uz obnašanje navedene dužnosti obnašati drugu javnu dužnost člana Županijske skupštine Sisačko-moslavačke županije.**

Obrazloženje

Zahtjev za očitovanjem Povjerenstva podnijela je Branka Šimanović, pročelnica u Upravnom odjelu za poslove Skupštine, pravne i opće poslove u Sisačko-moslavačkoj županiji. U Povjerenstvu je zahtjev zaprimljen 27. rujna 2022. pod poslovnim brojem 711-U-8000-P-392/22-01-1, povodom kojeg se vodi predmet broj P-392/22.

Člankom 3. stavkom 1. podstavkom 34. propisano je da su župani, gradonačelnici, općinski načelnici i njihovi zamjenici obveznici ZSSI-a.

Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositeljica navodi da su u Županijskoj skupštini Sisačko-moslavačke županije vijećnici koji su istovremeno gradonačelnici, općinski načelnici ili njihovi zamjenici i direktori trgovačkih društava u vlasništvu jedinica lokalne samouprave te stoga postavlja upit smiju li oni istovremeno obavljati ove dvije dužnosti.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drugačije propisano.

Člankom 31. stavkom 1. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 98/19. i 144/20.) propisano je da član predstavničkog tijela jedinice lokalne, odnosno područne (regionalne) samouprave dužnost obavlja počasno i za to ne prima plaću, ali sukladno stavku 2. istog članka Zakona ima pravo na naknadu u skladu s odlukom predstavničkog tijela.

Člankom 90.a. stavkom 1. Zakona o lokalnoj i područnoj (regionalnoj) samoupravi propisano je da općinski načelnik, gradonačelnik, župan i njihovi zamjenici koji dužnost obnašaju profesionalno imaju pravo na plaću kao i druga prava iz rada, a vrijeme obnašanja dužnosti uračunava im se u staž osiguranja.

Imajući u vidu da članove predstavničkih tijela jedinice lokalne i područne (regionalne) samouprave na mandatno razdoblje od četiri godine biraju građani kao i ovlasti navedenih predstavničkih tijela u donošenju općih akata i proračuna navedenih jedinica, koje su propisane odredbama Zakona o lokalnoj i područnoj (regionalnoj) samoupravi, obavljanje funkcije člana županijske skupštine predstavlja obavljanje druge javne dužnosti.

Povjerenstvo tumači da su odredbama Zakona o lokalnim izborima („Narodne novine“ broj: 144/12., 121/16., 98/19., 42/20., 144/20. i 37/21.) taksativno propisane nespojive dužnosti općinskih načelnika, gradonačelnika, župana i njihovih zamjenika te da navedeni Zakon predstavlja posebni Zakon u smislu članka 17. stavka 1. ZSSI-a kojim je općinskim načelnicima, gradonačelnicima, županima i njihovim zamjenicima dopušteno istovremeno obnašanje onih dužnosti koje nisu izričito zabranjene.

Člankom 89. stavkom 1. Zakona o lokalnim izborima propisano je da općinski načelnik, gradonačelnik, župan i njihovi zamjenici za vrijeme obnašanja dužnosti ne mogu istodobno biti članovi predstavničkih tijela jedinice lokalne samouprave.

S obzirom da gradonačelnici, općinski načelnici te njihovi zamjenici ne mogu istovremeno biti članovi predstavničkog tijela jedinice lokalne samouprave, iz odredbi navedenog Zakona ne proizlazi da bi obnašanje neke od navedenih dužnosti bilo nespojivo s istovremenim obavljanjem druge javne dužnosti člana predstavničkog tijela jedinice područne (regionalne) samouprave, slijedom čega mogu istodobno s obnašanjem tih dužnosti obavljati i funkciju člana Županijske skupštine Sisačko-moslavačke županije.

U odnosu na primanje naknade za obnašanje druge javne dužnosti, Povjerenstvo ističe kako je navedeno pravo regulirano odredbom članka 16. ZSSI-a kojim je propisano da obveznici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Slijedom navedenog, a budući da Zakonom o lokalnoj i područnoj (regionalnoj) samoupravi nije propisano da gradonačelnik, općinski načelnik te njihov zamjenik koji prima plaću za obnašanje dužnosti ujedno ima pravo i na primanje naknade za obnašanje dužnosti člana predstavničkog tijela jedinice regionalne samouprave, navedeni obveznici ne bi imali pravo na primanje naknade za rad u predstavničkom tijelu ukoliko već primaju plaću za obnašanje dužnosti gradonačelnika, općinskog načelnika te njihovih zamjenika.

Nadalje, Povjerenstvo ističe kako predsjednici uprava trgovačkih društava u kojima jedinice lokalne i područne (regionalne) samouprave imaju većinski udio u vlasništvu mogli obnašati dužnost članova predstavničkih tijela jedinica lokalne i regionalne samouprave samo pod uvjetom da je navedeno propisano Zakonom koji uređuje ustrojstvo i način rada uprave trgovačkih društava.

U konkretnom slučaju, navedeno bi trebalo biti propisano odredbama Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.), općim propisom kojim se uređuje ustrojstvo i način rada trgovačkih društava, u kojem međutim, nije propisano da bi član uprave trgovačkog društva, u kojem jedinice lokalne i područne (regionalne) samouprave imaju većinski udio te koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, istodobno mogao biti član predstavničkog tijela jedinice lokalne samouprave.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana